
Ordinhad 31
Graddau er Anrhydedd, Cymrodoriaethau er Anrhydedd
 a Gwobrau am Gyflawniad Oes

1.	Mae gradd er anrhydedd neu gymrodoriaeth er anrhydedd yn un o anrhydeddau mwyaf arwyddocaol Prifysgol Bangor ac mae'n darparu cyswllt gydol oes rhwng yr unigolyn a Phrifysgol Bangor. Mae dyfarnu graddau a chymrodoriaethau er anrhydedd hefyd yn cefnogi'r broses o ehangu rhwydwaith y Brifysgol o gefnogwyr a chysylltiadau pwysig. Mae'r Brifysgol yn croesawu cynigion sy'n adlewyrchu amrywiaeth ddiwylliannol a chymeriad rhyngwladol y Brifysgol, ac sy'n hyrwyddo ei hymrwymiad i gydraddoldeb ac amrywiaeth.

2.	Mae'r Cyngor wedi dirprwyo'r weithdrefn ar gyfer enwebu unigolion am raddau er anrhydedd, cymrodoriaethau er anrhydedd a Gwobrau am Gyflawniad Oes i'r Pwyllgor Graddau a Chymrodoriaethau er Anrhydedd a fydd, ar ôl dilyn y weithdrefn isod, yn argymell i'r Cyngor yr unigolion hynny y credant y dylent dderbyn y gwobrau.

3.	Y graddau y gellir eu dyfarnu

3.1	Dyma’r graddau er anrhydedd y gall Prifysgol Bangor eu cyflwyno:

· Doethur mewn Diwinyddiaeth (DD); 
· Doethur yn y Gyfraith (LLD); 
· Doethur mewn Meddygaeth (MD); 
· Doethur mewn Llawfeddygaeth Ddeintyddol (DDS); 
· Doethur mewn Llên (DLitt); 
· Doethur mewn Gwyddoniaeth (DSc); 
· Doethur mewn Cerddoriaeth (DMus); 
· Doethur Gwyddoniaeth mewn Gwyddorau Cymdeithas (DSc (Gwyddorau Cymdeithas)); 
· Doethur mewn Addysg (DEd);
· Meistr yn y Celfyddydau (MA); 
· Meistr mewn Gwyddoniaeth (MSc);
· Baglor yn y Celfyddydau (BA); a
· Baglor mewn Gwyddoniaeth (BSc).

3.2	Gall y Brifysgol ddewis cyflwyno cymrodoriaeth er anrhydedd. Mae'r teitl yn cydnabod rhagoriaeth eithriadol mewn maes academaidd a/neu gyfraniad penodol a chyson dros gyfnod o amser at fywyd y Brifysgol, yn lleol, yn genedlaethol neu'n rhyngwladol. Cyflwynir cymrodoriaethau er anrhydedd fel rheol i unigolion sydd wedi gwneud cyfraniadau o berthnasedd a/neu fudd uniongyrchol i'r Brifysgol.

3.3	Gwobr am Gyflawniad Oes

Gall y Brifysgol ddewis dyfarnu Gwobr am Gyflawniad Oes i gydnabod cyfraniad eithriadol a pharhaus unigolyn drwy gydol ei yrfa. Mae Gwobr am Gyflawniad Oes yn cydnabod cyflawniad sydd wedi cael effaith drawsnewidiol a pharhaol ar gymdeithas, diwylliant, gwasanaeth cyhoeddus, academia, diwydiant, bywyd cymunedol neu feysydd eraill sy'n cyd-fynd â chenhadaeth, gwerthoedd ac amcanion strategol y Brifysgol. Gellir dyfarnu Gwobr am Gyflawniad Oes i unigolion p’un a bod ganddynt gysylltiad uniongyrchol â'r Brifysgol ai peidio, er y gall y Pwyllgor roi ystyriaeth i gysylltiadau o'r fath.

4.	Meini prawf dyfarnu Graddau er Anrhydedd, Cymrodoriaethau er Anrhydedd neu Wobrau am Gyflawniad Oes

4.1	Dyma fydd y meini prawf i'w hystyried er mwyn dyfarnu gradd er anrhydedd, cymrodoriaeth neu Wobr am Gyflawniad Oes: 
a)	Cyflawniad a rhagoriaeth wirioneddol mewn gweithgaredd sy'n cyd-fynd â chenhadaeth, gwerthoedd a strategaeth y Brifysgol, gan gynnwys ysgolheictod, hyrwyddo dysgu, amrywiaeth, lles a chyfrifoldeb cymdeithasol, creadigrwydd ac arloesi, menter, gwasanaeth cyhoeddus; neu arddangosiad sylweddol o rinweddau personol sy'n dangos gwerthoedd y Brifysgol, gan gynnwys: uniondeb, ymdrechu am ragoriaeth, gwytnwch a dewrder.
b)	Bod â digon o statws proffesiynol a phersonol i fod yn esiampl ac i fod o ddiddordeb i fyfyrwyr israddedig ac ôl-radd sy'n dod i'r seremoni raddio, ac i'w teuluoedd.
c)	Cysylltiad presennol rhwng yr unigolyn a'r Brifysgol, neu gysylltiad posib yn y dyfodol.
d)	Cyflawniad, arweinyddiaeth a dylanwad eithriadol dros gyfnod parhaus, gan arwain at gyfraniad arwyddocaol a pharhaol i gymdeithas, proffesiwn, maes gwybodaeth neu fywyd diwylliannol.
4.2	Mae cynwysoldeb ac amrywiaeth yn elfennau pwysig o strategaeth Prifysgol Bangor. Felly mae croeso arbennig i enwebiadau ar ran merched a grwpiau eraill sydd yn aml heb gynrychiolaeth ddigonol, sy'n gwella amrywiaeth gyffredinol graddedigion er anrhydedd yn y Brifysgol.
4.3	Ni fydd graddau er anrhydedd yn cael eu dyfarnu i unigolion sy’n gyflogedig ar hyn o bryd ym Mhrifysgol Bangor.  Weithiau, gallai cyn-weithwyr y Brifysgol gael eu hanrhydeddu am wasanaeth eithriadol i'r Brifysgol a gallai cyn aelodau staff academaidd sy'n cadw cysylltiad er anrhydedd â'r brifysgol (e.e. Athrawon Emeritws) gael eu hystyried mewn rhai achosion eithriadol, os yw eu cyflawniad penodol wedi cael effaith unigryw y tu hwnt i'r hyn sy’n arferol.
4.4	Ystyrir nad yw'r cyflawniadau canlynol yn rheswm digonol ynddynt eu hunain dros gael ystyriaeth: 
a)	mewn swydd gyhoeddus etholedig ar hyn o bryd; 
b)	gweithredoedd dyngarol, gan gynnwys tuag at Brifysgol Bangor; 
c)	wedi cael llawer o ganmoliaeth gyhoeddus
Ond ni fyddai’r pethau hyn yn rhwystro unrhyw un rhag cael ei ystyried pe bai un neu fwy o'r meini prawf a nodir yn 4.1 uchod yn cael eu bodloni.


5.	Y Pwyllgor Graddau a Chymrodoriaethau er Anrhydedd
5.1	 Pwyllgor a gaiff ei gynnull gan y Brifysgol i ystyried, ac i ddarparu argymhellion i’r Cyngor o ran dyfarnu graddau a chymrodoriaethau er anrhydedd yw’r Pwyllgor Graddau a Chymrodoriaethau er Anrhydedd. Mae aelodaeth graidd y Pwyllgor Graddau a Chymrodoriaethau er Anrhydedd wedi ei nodi isod:
5.2	Gall y Pwyllgor Graddau a Chymrodoriaethau er Anrhydedd gyfethol unrhyw aelodau o staff academaidd a/neu broffesiynol yn aelodau yn ôl yr angen, gan ddibynnu ar natur yr enwebiadau yn ystod unrhyw flwyddyn academaidd benodol.
5.3	Cadeirydd y Cyngor fydd cadeirydd y pwyllgor. Bydd Ysgrifennydd y Brifysgol (neu ei h/enwebai) yn gweithredu fel ysgrifennydd i'r Pwyllgor Graddau a Chymrodoriaethau er Anrhydedd.
5.4	Bydd aelodaeth graidd y Pwyllgor Graddau a Chymrodoriaethau er Anrhydedd fel a ganlyn:
-	Cadeirydd y Cyngor 
-	Y Canghellor
-	⁠Yr Is-ganghellor
-	Y Dirprwy i'r Is-ganghellor
-	3 x Aelod Annibynnol o'r Cyngor
-	Aelod staff sy'n aelod o'r Cyngor
-	Dirprwy Is-ganghellor (Y Gymraeg, Diwylliant a’r Rhanbarth)
-	Ysgrifennydd y Brifysgol
-	Prif Swyddog Marchnata neu’r Pennaeth Cyfryngau a Chyfathrebu
-	Pennaeth pob Coleg

6.	Enwebiadau
6.1	Bydd modd cyflwyno enwebiadau am raddau er anrhydedd, cymrodoriaethau er anrhydedd a Gwobrau am Gyflawniad Oes drwy gydol y flwyddyn. Bydd Ysgrifennydd y Brifysgol (neu ei h/enwebai) yn atgoffa pob aelod o staff, Undeb y Myfyrwyr, aelodau'r Cyngor a chyn-fyfyrwyr o'r broses enwebu o bryd i'w gilydd drwy gydol y flwyddyn. 
6.2	Bydd y Pwyllgor Graddau a Chymrodoriaethau er Anrhydedd yn cael ei gynnull ddwywaith y flwyddyn i ystyried yr enwebiadau. Bydd y Pwyllgor yn ystyried pob enwebiad a bydd yn cytuno ar restr arfaethedig o argymhellion a gânt eu trafod a'u cytuno gan y Cyngor yn y cyfarfod nesaf. 
6.3	Bydd Ysgrifennydd y Brifysgol (neu ei h/enwebai) yn darparu adborth i'r rhai sydd wedi enwebu unigolion, gan gynnwys adborth pan na fu’r enwebiad yn llwyddiannus.
6.4	Bydd y Pwyllgor Graddau a Chymrodoriaethau er Anrhydedd a'r Cyngor yn cadw cyfrinachedd llwyr mewn perthynas â'r rhai sy'n cael eu henwebu nes bydd y Cyngor wedi cymeradwyo eu henwebiad, a nes y bydd yr unigolyn ei hun wedi derbyn. 
6.5	Bydd rhaid i enwebiadau a anfonir at Ysgrifennydd y Brifysgol (neu ei h/enwebai) gynnwys y canlynol:
a) cyflwyniad ategol ar ffurflen bwrpasol, gan gynnwys datganiad rhagarweiniol, heb fod dros 500 o eiriau, yn nodi'r prif seiliau dros yr enwebiad;
b)	hanes cronolegol, byr o fywyd a gwaith yr enwebai; 
c)	amlinelliad o gyflawniadau mwyaf arwyddocaol yr enwebai; 
d)	asesiad o'u statws ar sail cymhariaeth ryngwladol neu ym mywyd gogledd Cymru, Cymru neu'r Deyrnas Unedig. Cysylltiad â gogledd Cymru neu Gymru (gan roi tystiolaeth o'r budd a ddaeth i’r Brifysgol neu'r ardal), neu os nad oes hynny, unrhyw gysylltiad sylweddol â gwerthoedd y Brifysgol; 
e)	awgrym o ba anrhydedd y mae'r unigolyn sy'n gwneud yr enwebiad yn ei hystyried yn fwyaf priodol, er mai'r Pwyllgor Graddau a Chymrodoriaethau er Anrhydedd fydd yn gwneud y penderfyniad terfynol, ac 
f)	unrhyw wybodaeth arall yr hoffai'r cynigydd ei dwyn i sylw'r Pwyllgor. 
Dylai enwebiadau hefyd, lle bo hynny'n berthnasol, gynnwys mewn atodiad fanylion am weithiau cyhoeddedig yr enwebeion.
6.6	Mewn amgylchiadau eithriadol gall y Pwyllgor Enwebiadau a Llywodraethu wneud argymhelliad i ddyfarnu gradd er anrhydedd, cymrodoriaeth er anrhydedd neu Wobr am Gyflawniad Oes ar ôl marwolaeth.
7.	Cyflwyno Gradd er Anrhydedd / Cymrodoriaeth er Anrhydedd / Gwobr am Gyflawniad Oes
7.1	Gellir cyflwyno Graddau er Anrhydedd, Cymrodoriaethau er Anrhydedd neu Wobrau am Gyflawniad Oes yn unrhyw un o seremonïau graddio’r Brifysgol yn ystod y flwyddyn academaidd, ac ni chyfyngir hynny i seremonïau’r haf yn unig, nac o reidrwydd i seremonïau a gynhelir ym Mangor.
7.2	Fel rheol, ni chyflwynir graddau er anrhydedd, cymrodoriaethau er anrhydedd na Gwobrau am Gyflawniad Oes in absentia. Os yw’r sawl sy’n derbyn yr anrhydedd yn methu â dod i seremoni raddio, neu'n amharod i wneud hynny, er mwyn derbyn yr anrhydedd, gallai hynny rhwystro’r Brifysgol rhag cyflwyno’r radd er anrhydedd, y gymrodoriaeth er anrhydedd neu’r Wobr am Gyflawniad Oes. Mewn achosion o'r fath, gwahoddir yr unigolyn i ddod i seremoni arall yn y dyfodol. 
7.3	Gwahoddir y derbynnydd i ddod i'r seremoni raddio sy'n cyd-fynd agosaf â chefndir academaidd neu agwedd arall o gefndir yr unigolyn, a bydd yn cael ei wahodd i roi anerchiad byr i’r gynulleidfa yn y seremoni, ar ôl cyflwyno'r radd er anrhydedd, y gymrodoriaeth er anrhydedd neu’r Wobr am Gyflawniad Oes.
8.	Gweithdrefn ar gyfer Tynnu Gradd er Anrhydedd / Cymrodoriaeth er Anrhydedd / Gwobr am Gyflawniad Oes oddi ar rywun
8.1	Dim o fod wedi derbyn gwybodaeth newydd sylweddol nad oedd, am reswm da, ar gael i'r Pwyllgor Graddau a Chymrodoriaethau er Anrhydedd, pan gymeradwyodd y bwriad i gyflwyno’r anrhydedd y gellir ystyried tynnu Gradd er Anrhydedd / Cymrodoriaeth er Anrhydedd / Gwobr am Gyflawniad Oes oddi ar rywun. 
8.2	Bydd y Pwyllgor Enwebiadau a Llywodraethu yn ystyried tynnu gradd er anrhydedd neu gymrodoriaeth er anrhydedd neu Wobr am Gyflawniad Oes oddi ar rywun yn dilyn cais gan un o bwyllgorau ffurfiol y Brifysgol o ganlyniad i bleidlais fwyafrifol. Yn ogystal, gall yn Llywydd/Is-ganghellor gyfeirio achos i'w adolygu. Dylid anfon cais o'r fath, yn y lle cyntaf, at Ysgrifennydd y Brifysgol.
8.3	Bydd y Pwyllgor Enwebiadau a Llywodraethu yn gwneud adolygiad o'r achos, gan geisio cyngor yn ôl yr angen gan aelodau eraill o'r Brifysgol, ac os yw'n berthnasol gwneud hynny, gan unigolion a sefydliadau allanol. Yn ogystal, a lle bo hynny'n bosib, gwahoddir deiliad y radd er anrhydedd, y gymrodoriaeth er anrhydedd neu’r Wobr am Gyflawniad Oes i roi sylwadau ar y cynnig i dynnu'r radd er anrhydedd, y gymrodoriaeth er anrhydedd neu’r Wobr am Gyflawniad Oes oddi arnynt. 
8.4	Bydd y Pwyllgor Enwebiadau a Llywodraethu yn gwneud argymhelliad, yn cynnwys unrhyw sylwadau a wneir gan ddeiliad yr anrhydedd. Cyflwynir unrhyw gyfryw argymhelliad i gyfarfod nesaf y Cyngor.  Penderfyniad y Cyngor yw tynnu gradd er anrhydedd neu gymrodoriaeth er anrhydedd neu Wobr am Gyflawniad Oes oddi ar rywun, a bydd penderfyniad y Cyngor yn derfynol. 
8.5	Bydd Ysgrifennydd y Brifysgol, ar ran Cadeirydd y Cyngor, yn cyfleu penderfyniad y Cyngor i’r unigolyn, gan gadarnhau bod y radd er anrhydedd, y gymrodoriaeth er anrhydedd neu’r Wobr am Gyflawniad Oes wedi ei thynnu oddi arnynt. 
9.	Y Berthynas â Derbynwyr Graddau er Anrhydedd, Cymrodoriaethau er Anrhydedd a Gwobrau am Gyflawniad Oes

9.1	Mae derbyn gradd, cymrodoriaeth neu wobr er anrhydedd gan Brifysgol Bangor yn sefydlu cyswllt gydol oes. Bydd y Brifysgol felly eisiau cadw mewn cysylltiad â derbynwyr yr anrhydeddau hyn, a chaiff unigolion sydd wedi derbyn graddau er anrhydedd, cymrodoriaethau er anrhydedd a Gwobrau am Gyflawniad Oes gan Brifysgol Bangor eu gwahodd:

a) i gyflwyno darlith neu gyfres o ddarlithoedd naill ai i'r Ysgol berthnasol neu i grŵp penodol o fyfyrwyr a staff, neu fel rhan o gyfres darlithoedd cyhoeddus y Brifysgol;
b) i seremonïau graddio yn y Brifysgol; neu
c) i giniawau i raddedigion a chymrodyr er anrhydedd.

9.2	Caiff rhestr o bawb sydd wedi derbyn anrhydedd gan y Brifysgol ei chynnwys ar wefan y Brifysgol, a chaiff detholiad o’r sawl sydd wedi eu hanrhydeddu ei arddangos ym mhob seremoni raddio.

9.3	Bydd diweddariadau i’r wasg ac ar y cyfryngau cymdeithasol mewn perthynas â derbynwyr graddau a chymrodoriaethau er anrhydedd yn cael eu goruchwylio gan Dîm Cyfathrebu a Brand y Brifysgol.

